L-aħħar ħaġa li xtaqt ngħid hi li l-Fiera tal-Kajr tant hi kbira, trid ġimgħa biex iddurha u abbli sena biex tara t-titli tal-kotba li fiha. M'hemmx għalfejn ngħidu li d-delegazzjoni tagħna ntilfet kemm-il darba minn xulxin fost ix-xmajjar ta' nies u ibħra ta' kotba. Ħaġa sabiħa li, fost dawk it-titli kollha, hemm il-kotba tal-awturi Maltin, u dan definittivament ma kienx iseħħ mingħajr it-tħabrik u l-għajnuna tal-Kunsill Nazzjonali tal-Ktieb u dak tal-Arti u naturalment, mingħajr serbut sħiħ ta' nies anonimi lanqas biss nafu min huma. Meta jgħidulkom li l-letteratura bil-Malti hija limitu, ftakru f'Immanuel Mifsud u Walid Nabhan u oħrajn. Kull sitwazzjoni, kull kuntest għandu l-limiti tiegħu. Ngħidu aħna, għad m'għandniex biżżejjed tradutturi letterarji ta' ħila u esperjenza biex jittraduċu l-letteratura bil-Malti f'lingwi oħrajn, kemm dawk magħrufin ħafna u kemm dawk magħrufin ftit. Għax biex xogħol letterarju Malti jitwieled mill-ġdid f'lingwa u letteratura oħra rridu tradutturi-awturi kapaċi. U pajjiiżna mhux minn dejjem investa, kif qed jagħmel issa, f'dawn il-ħiliet. Ir-realtà hi li anki ħafna traduzzjonijiet barranin jinqdew b'lingwa intermedjarja. Mhix sitwazzjoni ideali, imma lanqas mhi ċirkostanza rari. Min-naħa l-oħra, meta tikteb bil-lingwi l-aktar magħrufin trid tikkompeti ma' mijiet ta' eluf ta' xogħlijiet oħrajn biex tinstema'. Kultant tinstema' b'ċikka, u kultant għax aġent jew dar tal-pubblikazzjoni jidhrilha li xogħlok kapaċi jinbiegħ u tinvesti fih. ix-xogħol ta' Immanuel huwa xhieda li jekk tikteb tajjeb fi ħdan it-tradizzjoni tiegħek jista' jkun hemm post għalik fost il-qarrejja ta' madwar id-dinja. L-akbar limiti ma timponihomx il-letteratura bil-Malti imma l-mentalità provinċjali li bil-Malti ma tista' tmur imkien. Walid qed jagħmel isem għax kapaċi jikteb letteratura tajba; il-fatt li jikteb bil-Malti, fil-fehma tiegħu, huwa fattur li qed jgħin fis-suċċess tiegħu wkoll. Neħtieġu aktar tradutturi mill-Malti. Hemm ħafna mezzi llum, u ħafna opportunitajiet għat-tradutturi letterarji.